पाएं अपने शहर की ताज़ा ख़बरें और फ्री ई-पेपरडाउनलोड करें
मेहगांव थाना क्षेत्र के पास तीन बदमाशों ने ऑक्सीजन लेकर आ रही टाटा- 407 वाहन को लूटने का प्रयास किया। ड्राइवर की सतर्कता से लुटेरों के मंसूबों पर पानी फिर गया। वाहन में 50 ऑक्सीजन सिलेंडर थे। घटना की जानकारी जिले के वरिष्ठ अफसरों को दी भी गई है।
शनिवार दोपहर करीब 3 बजे मालनपुर से सूर्या कंपनी से 50 ऑक्सीजन सिलेंडर लेकर चालक आदित्य शर्मा निकला। वह हर बार की तरह अकेला ही गाड़ी लेकर निकला था। गोहद कस्बा निकलकर बरहद से कुछ दूर बाइक पर तीन नकाबपोश बदमाशों ने गाड़ी रोकने का प्रयास किया। बदमाशों की नीयत को वाहन चालक समझ गया। उसने गाड़ी की रफ्तार तेज कर दी। बाइक सवार बदमाश बार-बार गाड़ी के पास आकर रोकने का प्रयास करते रहे। चालक ने गाड़ी सीधे मेहगांव थाने में खड़ी कर दी।
यहां पुलिस को पूरी बात बताई। मेहगांव थाना प्रभारी राउंड पर थे। मौजूद पुलिसकर्मियों ने गाड़ी चालक को कुछ देर रुकने की बात कही। कहा- टीआई के आने पर गाड़ी भेज दी जाएगी, जो हॉस्पिटल तक जाएगी। इधर, मरीजों को ऑक्सीजन की कमी न हो इसलिए चालक वाहन लेकर फिर निकला। सीधे हाॅस्पिटल पहुंचकर मामले की जानकारी सीएमएचओ डॉ. अतीत मिश्रा को दी। चालक ने एसपी मनोज कुमार सिंह को भी आपबीती बताई।
एसपी सिंह ने कहा, घटना के बाद अब निजी गाड़ियों के साथ पुलिस गार्ड भेजा जाएगा, जिससे ऑक्सीजन सिलेंडर सुरक्षित लाए जा सकें।
24 घंटे में 200 से अधिक सिलेंडर की होती है आवश्यकता
जिला अस्पताल में 220 से अधिक मरीज ऑक्सीजन पर हैं। इन मरीजों की ऑक्सीजन सप्लाई रुकते ही सांसें टूट जाएंगी। इन मरीजों के लिए ऑक्सीजन सप्लाई के लिए दो निजी गाड़ी किराए से ली गई है। वहीं, पुलिस द्वारा ऑक्सीजन एक्सप्रेस चलाई जा रही है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn